Poul Henrik Hedeboe (SF), 2007-05-09:
Det er ganske rigtigt, som specielt regeringen og Dansk Folkeparti har nævnt, at det her forslag i en lidt anden form har været fremsat tidligere, men det skulle jo ikke diskvalificere, at vi kan diskutere det igen.
Det er også rigtigt, at der er gjort noget for at lukke et hul, det hul, som gjorde, at man kunne opløse en andelsboligforening, tage værdistigningen og lave en ny andelsforening på et nyt økonomisk grundlag, altså med en ny prissætning.
Og så er der sat en karantæne ind på 1 år.
Vi er ikke sikre på, bestemt ikke, at spillet om nedbrydning af andelsboligmarkedet er færdigt.
Det er sådan – det har jeg også fået nogle svar på allerede nu – at specielt andelsboligforeninger, der har eksisteret i lang tid, er på et lavere niveau, de er simpelt hen til en pris, så almindelige mennesker med almindelige indtægter har en større mulighed for at komme ind der, end de har på det øvrige marked, som jo er eksploderet i pris.
Det er det, der er grunden til, at man har lavet de her foreninger.
For at tage en lille sidebemærkning til et andet område: Vi har det også på kolonihaveområdet.
Der har vi det samme: Almindelige mennesker skal have lov til at få en kolonihave.
Der har vi det samme pres på, at det skal over i markedsmekanismerne; de skal ophæves.
Jeg har hørt bemærkninger fra liberale politikere om, at det ikke er noget problem; der skal bare komme nok nye – og nu snakker vi kolonihaver – på markedet, så vil det hele rette sig til.
Det er en stor tro på, at markedsmekanismerne klarer alt.
På andelsboligområdet er vi på et marked.
Enhedslisten er utilfreds med, at vi er med til at give plads til en vis værditilretning på det marked.
Det kan godt være, det er en uskik, men det har vi altså gjort.
Jeg ved også godt, at vi på lang sigt godt vil være med til at sige: Jamen de her arbejdsfrie gevinster er ikke vores kop te, og dem vil vi være med til at beskatte.
Det er det store forslag, og det er den store idé på lang sigt, den er vi med på, men nu opererer vi altså inden for systemet, og der vil vi godt give et eller andet, når vi nu er inden for systemet.
Det var så den bemærkning.
Vi har fremsat forslaget her om 60 pct. beskatning af den spekulationsavance, der kommer, og vi er nogenlunde sikre på, at der vil blive fundet nogle måder til at relancere den igen.
Vi kan jo se den eksplosion, der har været på markedet, og jeg kan tage min egen søn som eksempel:
Han købte en lejlighed som studerende, og på 3 år tjente han 16.000-17.000 kr. pr. måned ved at have den lejlighed som studerende – det er jo flot – sådan eksploderede boligmarkedet.
Når der så sidder folk i andelsboligforeninger og ser, at værdistigningerne i byerne virkelig er løbet hurtigt, så bliver der en stor trang til at få realiseret det her og dermed splittet markedet.
Vi skal nok se kreative løsninger på det.
Der vil være foreninger, der bliver opløst for at realisere gevinsten.
Det kan så være et åbent spil, om der bliver lavet en ny forening efter 5 år via en stråmand; det er jeg ikke sikker på, men jeg tror, at nogle af de der potentielle gevinster i gamle foreninger, vil blive realiseret.
Vi laver andelsforeningerne med nogle fordele; der er noget ejendomsværdiskat, som ikke skal betales.
Det er vi ikke indstillet på, så vi mener, det er en god idé at signalere det her.
Jeg har forstået på Socialdemokraterne og til dels også på Dansk Folkeparti og Konservative, at der godt kan være nogle huller i det her, der kan godt stadig væk være det her pres om at få opløst andelsboligforeninger, men så skal vi ikke gøre det på skatteområdet, så skal vi gøre det i et andet regi.
Der er vi meget parate til at lytte til: Hvad er det for et andet regi, vi kan komme over i?
Vi er meget parate til at løse noget der, for jeg kan godt tælle stemmer her og se, at vores forslag ikke bliver vedtaget, men vi er meget parate til at gøre noget i nogle andre sammenhænge.
Ellers vil vi takke for debatten.
Det kan jo være, de politiske vinde vender.
Det kan være, vi får nogle erfaringer, som siger: O.k., vi troede ikke, at det her marked var under så meget pres; det er det rent faktisk.
Det er stadig væk sådan, at en sygeplejerske og en specialarbejder ikke reelt kan bo i centrum af København, fordi priserne er blevet for høje.
Så vi må gøre noget for at bevare andelsboligerne.
Så kan jeg love, at vi står parat, og så er vi parate til for tredje gang at fremsætte et forslag, der ligner det her.
Afstemning